Ελίζα Βόζεμπεργκ

Η Ελίζα (Ελισσάβετ) Βόζεμπεργκ (Αθήνα, 14 Σεπτεμβρίου 1956) είναι Ελληνίδα δικηγόρος και πολιτικός. Είναι εκλεγμένη ευρωβουλευτής με τη Νέα Δημοκρατία (ΕΛΚ), για την περίοδο 2024-2029, και στο παρελθόν και τις περιόδους 2014-19 και 2019-24.

Βιογραφικά στοιχεία
Από την πλευρά του πατέρα της είναι βαυαρικής καταγωγής, απόγονος των Βαυαρών του Όθωνος. Αποφοίτησε από το Λύκειο στην Κυψέλη και σπούδασε νομική και πολιτικές επιστήμες στη Νομική Σχολή του Πανεπιστημίου Αθηνών. Ασκεί δικηγορία από το 1982 και ειδικεύεται στο ποινικό και οικογενειακό δίκαιο. Έχει συμμετάσχει σε μεγάλες ποινικές δίκες έντονου κοινωνικού ενδιαφέροντος, καθώς επίσης στις δίκες των εγκληματικών οργανώσεων 17 Νοέμβρη και Επαναστατικός Λαϊκός Αγώνας (δίκες κατά της τρομοκρατίας), όπου εκπροσώπησε στην πολιτική αγωγή θύματα και συγγενείς. 

Έχει ασχοληθεί ιδιαίτερα με θέματα ισότητας και μητρότητας και είναι μέλος του γνωστού σωματείου γυναικών «Η Καλλιπάτειρα», καθώς επίσης και της «Παναθηναϊκής Οργάνωσης Γυναικών». Είναι μέλος της Ένωσης Ελλήνων Ποινικολόγων και διετέλεσε μέλος νομοπαρασκευαστικής επιτροπής του Υπουργείου Δικαιοσύνης.  

Για 15 έτη εκλεγόταν σύμβουλος στο Δικηγορικό Σύλλογο Αθηνών και έχει εισηγηθεί ριζοσπαστικές μεταρρυθμίσεις ειδικά για τους νέους δικηγόρους και την αναβάθμιση του κοινωνικού ρόλου του δικηγόρου. Υπήρξε μέλος του Συμβουλίου Δικηγορικών Συλλόγων της Ευρώπης (CCBE), όπου εκπροσώπησε τους Έλληνες δικηγόρους με εισηγήσεις και παρεμβάσεις και έχει συμμετάσχει σε πολλά επιστημονικά συνέδρια στην Ελλάδα και το εξωτερικό με καίριες εισηγήσεις. 

Τον Μάρτιο του 2004 συμπεριλήφθηκε στο ψηφοδέλτιο επικρατείας και στις εκλογές του 2009, εξελέγη βουλευτής της Α΄ Αθηνών με τη Νέα Δημοκρατία. 

Διαγράφηκε από την Κοινοβουλευτική Ομάδα της Νέας Δημοκρατίας το 2012, γιατί καταψήφισε την αναθεώρηση της δανειακής σύμβασης (Δεύτερο Μνημόνιο). Στις εκλογές του 2012, δεν συμπεριλήφθηκε στα ψηφοδέλτια της ΝΔ παρά το αίτημά της. 

Στις 13 Φεβρουαρίου 2013, ορίστηκε γραμματέας Πολιτικού Σχεδιασμού της Νέας Δημοκρατίας, με απόφαση του προέδρου του κόμματος Αντώνη Σαμαρά.

Στις Ευρωεκλογές του 2014 εξελέγη Ευρωβουλευτής με τη Νέα Δημοκρατία. Επανεξελέγη Ευρωβουλευτής στις Ευρωεκλογές του 2019 και στις Ευρωεκλογές του 2024. Στις 11 Ιουνίου 2024, ανακοινώθηκε ότι αναλαμβάνει Επικεφαλής των Ευρωβουλευτών της Νέας Δημοκρατίας. Στις 23 Ιουλίου 2024, εξελέγη Πρόεδρος της Επιτροπής Μεταφορών και Τουρισμού του Ευρωπαϊκού Κοινοβουλίου.

Μιλάει αγγλικά και γαλλικά. Ήταν παντρεμένη με τον βιομήχανο Ιωάννη Βρυωνίδη με καταγωγή από την Λευκωσία, ο οποίος απεβίωσε τον Απρίλιο του 2015. Αρθρογραφεί συχνά στον ημερήσιο τύπο και συμμετέχει σε τηλεοπτικές συζητήσεις για θέματα κυρίως κοινωνικού ενδιαφέροντος, αλλά και της επιστήμης της. Οργάνωσε και παρουσίασε σειρά εκπομπών πολιτικού περιεχομένου στην Κύπρο με αφορμή τις κυπριακές προεδρικές εκλογές.

 Συμμετοχή σε ταινία 
Η Ελίζα Βόζεμπεργκ έχει παίξει στην ελληνική ταινία «Η Ρένα είναι οφ-σάιντ» του 1972, σκηνοθεσίας του Αλέκου Σακελλάριου, υποδυόμενη την κόρη της Ρένας Βλαχοπούλου. Παρακινούμενη από αυτήν την εμπειρία συμμετείχε επιτυχώς στις εξετάσεις εισαγωγής στην Δραματική Σχολή του Θεάτρου Τέχνης του Καρόλου Κουν, για να την κερδίσει όμως τελικά η Νομική.

Παραπομπές

Εξωτερικοί σύνδεσμοι


Κατηγορία:Έλληνες δικηγόροι του 20ού αιώνα
Κατηγορία:Έλληνες γερμανικής καταγωγής
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Α΄ Αθηνών
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Ευρωβουλευτές της Ελλάδας εκλεγμένοι την περίοδο 2014-2019
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Ευρωβουλευτές της Ελλάδας εκλεγμένοι την περίοδο 2024-2029